  Наталья Тетерина «2016-2020 аръёсы Росси Федерациын физкультураез но спортэз  азинтон» федерал программа улсын 2019-тӥ арын Удмуртия федерал коньдэтысь 83 миллион 300 сюрс манет басьтоз, ивортэ элькунысь Физкультурая, спортъя но егитъёсын ужан политикая министерстволэн пресс-службаез. Висъям коньдон тазьы люкиськоз:  19 миллион 30 сюрс манет — физкультурая но тазалыкез юнматонъя пичи бюджетъем огъетъёс пуктонлы; 50 миллион манет — улосвыл центръёс лэсьтонлы; 8 миллион 200 сюрс манет — футбол бусыосы искусственной шобрет вӧлдонлы; 6 миллион 100 сюрс манет — олимпи резервъя спортшколаослы тӥрлык басьтонлы.  Кыӵе объектъёслы висъямын луоз коньдон, тодмо луоз матысь дыре.  Тодэ вайытом, 2018-тӥ арын та федерал программая элькунлы лэсьтӥськон ужъёслы 51 но ӝыны миллион манет но спорт тӥрлык басьтонлы 12 миллион 300 сюрс манет висъямын вал. Со пӧлысь 26 миллион 500 сюрс манетэз Ижкарысь Молодёжной урамын физкультурая но тазалыкез юнматонъя огъет пуктонэ кутӥськиз. Юрт туэ дась луыны кулэ. 25 миллион манет Шарканын куасэн бызьылонъя улосвыл центр лэсьтонлэн нырысетӥ люкетэзлы сётэмын вал. Объектэз пуктон ужъёсты таяз арын кутскозы. Со улсын спортзал, гылтӥськон интыос, дӥсез воштон инты, эмкабинет но административной висъетъёс лэсьтозы. Кыкетӥ люкетаз питрано куасъёсын сюрес кылдытыны чакламын. Пусъём, Удмуртилэн коньдэтысьтыз уксёен Пичи Пургаын куас база усьтӥзы, туэ отын спортъя элькун тол гурт шудонъёс ортчизы. Та дыре Кияса черкогуртын стадионэз но физкультурая но тазалыкез юнматонъя огъетэз лэсьтон ужъёс йылпумъясько ни. 4-7 пӧсьтолэзе ёрос Спортъя 27-тӥ элькун гужем гурт шудонъёсты пумиталоз. Тегъёс: Спорт Удмуртия коньдон спортъяминистерство  